Diari Oficial de la Generalitat Valenciana


Sumari del DOGV 2975, del 21-04-1997 (1997/905068)

Resolució de 23 de juliol de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental.
-------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/07/23/(1)/dof/vci/html**

### Dades del document

Número de DOGV
:   2975

Data del DOGV
:   21-04-1997

Secció del DOGV
:   I. DISPOSICIONS GENERALS

Número del document
:   1997/905068


Data del document
:   23-07-1996

Organisme emissor


Tipus de document
:   Resolució

Descriptors 

:   * Buñol
    * vigilància del medi ambient
    * impacte ambiental

Resolució de 23 de juliol de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental. Vist l'expedient 011/93-AIA sobre el projecte de "Granja avícola d'engreix" en la partida Baiba del terme municipal de Buñol (València), el promotor del qual és el Sr. José Daniel Fer   
Vist que la documentació, formada pel projecte d'activitat i expedient municipal, va ser remesa, a través de la Comissió Provincial de Qualificació d'Activitats de València.   
En l'expedient municipal s'han dut a terme les següents actuacions:   
- Informe de Sanitat: "... les mesures correctores descrites en la memòria que s'acompanya al projecte ofereixen suficients garanties per al funcionament de l'activitat".   
- Informe de l'arquitecte municipal: la granja se situa en sòl no urbanitzable sense protecció.   
"La Comissió Territorial d'Urbanisme, segons expedients similars, ha entés que no escau l'autorització prèvia al ser les sol·licituds anteriors a la Llei 4/1992 i, correspondre, junt amb l'anterior legislació, a competència municipal.   
En aquest cas, a pesar de disposar de la documentació, no s'ha traslladat a la Comissió Territorial, i el problema de fer extrapolable l'anterior criteri sorgeix a tenor de la data que s'ha de considerar.   
Si bé la instància és de data 4 de maig de 1992, anterior a la Llei 4/1992, la documentació per a l'autorització prèvia és de data 7 d'agost de 1992, posterior a la Llei. A judici d'aquest tècnic la data que hi preval és la de l'inici de l'expedient, lògicament, d'activitat en ser previ a la llicència d'obres. És més, si la interpretació efectuada per la Comissió Territorial d'Urbanisme haguera estat en poder d'aquest tècnic en la data que va emetre l'informe previ de no admetre a tràmit, aquest haguera sigut favorable.   
En conclusió, entenc que s'ha d'admetre a tràmit l'expedient i en el moment d'informar sobre la llicència d'obres no escau sol·licitar autorització prèvia a la Comissió Territorial d'Urbanisme".   
- S'ha procedit al tràmit d'informació pública de l'activitat mitjançant un anunci publicat en el Butlletí Oficial de la Província número 279 de data 23 de novembre de 1992. Segons la diligència efectuada pel secretari de l'Ajuntament no s'han presentat al·legacions.   
Vist que l'objecte del projecte és la construcció de nau de 1480 m2 destinat a l'activitat d'engreix de pollastres. L'engreix comprén des del primer dia de vida dels animals fins assolir un pes de 2 kg. A l'eixida de cada lot es procedirà a la desinfecció de la nau, després de la prèvia recollida del llit.   
La ventilació pot ser natural o forçada mitjançant ventiladors i finestres regulables. La calefacció serà a través de pantalles de gas.   
L'explotació comptarà amb fossa sanitària hermètica per a cadàvers d'aus, fossa sèptica per a aigües residuals i instal·lacions sanitàries per a personal.   
La capacitat de la granja és de 19.250 animals per cicle estant previstos 6'5 cicles anuals.   
Vist que es va sol·licitar al promotor que presentara el corresponent estudi d'impacte ambiental que reculla els punts definits en la legislació vigent i que, bàsicament, havia de considerar els següents:   
   
Descripció de l'activitat:   
- Localització de l'activitat en un plànol cartogràfic a escala 1:25.000   
- Volum de residus generats per l'activitat. Tractament al qual se sotmeten i la seua destinació final. Si la gallinassa s'utilitzarà com a adob orgànic, cal justificar la seua demanda com a tal, superfície sobre la qual s'aplica, característiques de sòls i cultius, dosis i època d'aplicació.   
- Característiques de la neteja que cal realitzar, abans de la desinfecció i desinsectació.   
   
   
Descripció del medi on es desenvolupa l'activitat:   
- Sòls: característiques geològiques i edafològiques. Usos actuals.   
- Vegetació i fauna.   
- Hidrologia: cursos d'aigua que puguen veure's afectats pel desenvolupament de l'activitat.   
- Paisatge: qualitat, fragilitat, visibilitat.   
- Factors socioculturals; activitat ramadera de la zona. Elements d'interés per al patrimoni històric, vies pecuàries, camins, etc.   
Identificació i valoració dels impactes que es preveja que puguen derivar-se del desenvolupament de l'activitat sobre cadascun dels elements del medi.   
Mesures protectores i correctores que eviten o minimitzen els efectes negatius produïts.   
Vist que, atés que per raó del temps transcorregut sense presentar el corresponent estudi d'impacte ambiental per tal de poder continuar la tramitació corresponent, es va reiterar al promotor que presentara el dit estudi, d'acord amb l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, amb l'advertència que, transcorregut aquest temps sense rebre'l, s'entendrà desistida la petició i s'arxivarà sense més tràmit l'expedient,   
Vist que, en resposta a aquest requeriment, el promotor presenta l'estudi d'impacte ambiental, en el qual s'indica que el nombre d'animals d'engreix són de 30.250 pollets per tanda procedents de planta incubadora. Els pollastres romanen en la nau d'engreix de 55 a 60 dies al cap dels quals són retirats per una empresa subministradora amb un pes d'1'5 a 2 kg,   
   
Vist que, segons s'indica en l'estudi es produeixen 60 tones de fem per engreix, cosa que suposa després de sis cicles, 360 tones a l'any. Una o dues vegades cada quinze dies es repartirà sobre el vas 100 gr/m2 de superfosfat de cal al 8% per tal d'afavorir la seua descomposició fora de la granja i per la seua acció vermicida sobre malalties parasitàries.   
Una vegada per tanda (60 dies) s'extrau el llit mitjançant tractor i es diposat al femer de capacitat de 60 tones, on romandrà durant 2 mesos acabant el procés de fermentació per a poder ser utilitzats com a adob orgànic en finques rústiques del terme municipal de Buñol.   
El femer tindrà un pendent del 3% fins una fossa de recollida d'1 m3 per a possibles lixiviacions.   
La gallinassa situada al femer se sotmetrà a un procés de fermentació controlada que transformarà el fem d'au fresc i humit en matèria orgànica.   
S'utilitzarà el sistema de compostatge de piles obertes amb una fermentació aeròbia en què la gallinassa és amuntegada en piles allargades de 2 metres d'ample per 2 metres d'alt.   
Vist que el fem s'utilitzarà en cultiu d'ametlers, oliveres, cereals i en cultius hortícoles com a adob orgànic, en una superfície de 83 hectàrees del promotor, i de particulars.   
Vist que es preveu tancar el perímetre de l'explotació per a impedir-hi l'accés indiscriminat.   
La fossa d'eliminació d'animals morts és de 1'50 x 1'50 x 1'80 m a base de parets de fàbrica de rajola i solera de formigó en massa de 15 cm de gruixària. La coberta a base de biguetes i revoltons que portaran al centre una tapadora amb juntes de goma o plàstic per al seu tancament hermètic.   
Vist que s'ha procedit al tràmit d'informació pública mitjançant un anunci publicat en el Diari Oficial de la Generalitat Valenciana.   
   
La informació pública ha tingut lloc en l'Ajuntament de Buñol i en la Sotssecretaria de Medi Ambient. Durant el període d'informació pública no s'han presentat al·legacions segons el certificat realitzat pel cap de Servei d'Assumptes Generals d'aquesta Sotssecretaria.   
L'Ajuntament de Buñol remet la diligència efectuada pel secretari en la qual es fa constar que l'anunci ha sigut exposat al tauler d'anuncis durant el termini de 30 dies hàbils, del 8 de febrer al 21 de març de 1996. S'adjunten també els informes de l'arquitecte municipal i l'enginyer tècnic municipal.   
   
L'enginyer tècnic municipal informa favorablement sobre l'estudi d'impacte ambiental.   
L'arquitecte municipal indica que:   
- En el document es parla de subministrament d'aigua potable pel municipi, podent hi haver-hi dificultats. Haurà de disposar d'alternativa al subministrament municipal.   
- Considera la solera de 10 cm. de gruixària, disposada en el terra, com a impermeabilitzant. La gruixària, com també que la neteja periòdica s'efectue amb pala podent danyar el mateix formigó, no és suficient per a garantir una impermeabilització total.   
   
Atés que la solera del femer i la fossa de recollida de lixiviacions seran construïdes amb material impermeable, com també la fossa d'animals morts on les parets es recobriran també de formigó.   
   
Es compliran totes les mesures higienicosanitàries exigides en la legislació vigent.   
Atés que junt al tancat perimetral es crearà un apantallament arbori que facilite la integració de la instal·lació en el medi,   
   
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5é de la Llei d'Impacte Ambiental i concordants del reglament que la desenvolupa,   
Atés que en l'expedient s'han observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables,   
   
Atés que l'article cinqué del Decret 162/90, del 15 d'octubre, del Consell de la Generalitat Valenciana pel qual s'aprova el reglament per a l'execució de la Llei 2/89, d'Impacte Ambiental, atribueix la competència a l'òrgan ambiental per a les declaracions i estimacions d'impacte ambiental dels projectes als quals s'aplique aquesta llei,   
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer de 1996, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.   
   
Per tot això, fent ús de les facultats que tinc legalment atribuïdes, formule la següent   
   
Primer   
Estimar acceptable, a l'únic efecte ambiental, el projecte de "Granja avícola d'engreix" a la partida de Baiba del terme municipal de Buñol (València), el promotor del qual és el Sr. José Daniel Ferrer Roser, atenent allò disposat en l'estudi d'impacte ambiental i al compliment de les següents consideracions:   
1. Es garantirà la impermeabilitat tant de la solera de la nau com del femer, fossa de recollida de lixiviacions i fossa d'eliminació de cadàvers. S'hauran de complir les condicions higienicosanitaries previstes en la legislació vigent en la matèria.   
2. Junt al tancat perimetral es crearà un apantallament arbori per tal de facilitar la integració de l'explotació.   
   
Segon   
Notificar a les persones interessades que contra aquesta resolució, pel fet de ser un acte de tràmit que no posa fi al procediment ni produeix indefensió, no es podrà interposar cap recurs, sense perjudici que utilitzen tots els mitjans que en defensa del seu dret estimen pertinents.   
   
Tercer   
Publicar en el Diari Oficial de la Generalitat Valenciana aquesta declaració d'impacte ambiental.   
   
València, 23 de juliol de 1996.- La directora general de Qualitat Ambiental: Gloria Arnandis Boix.


Còpia Permalink ELI